ବଲାଙ୍ଗିରର ୬ ପରିବାରକୁ ବେଙ୍ଗାଲୁରୁରେ ନିର୍ଯାତନା ଘଟଣା ; ୧୨ ବର୍ଷ ପରେ ମିଳିଲା ନ୍ୟାୟ\nବଲାଙ୍ଗିର, ଅକ୍ଟୋବର ୫ (ଲୋକାଲ ୱାୟାର) : ୨୦୦୫ ମସିହାରେ ବଲାଙ୍ଗିର ଜିଲ୍ଳାରୁ ୬ ପରିବାର କର୍ଣ୍ଣାଟକର ବେଙ୍ଗାଲୁରୁକୁ କାମ କରିବାକୁ ଯାଇଥିବା ବେଳେ ତାଙ୍କୁ ଏକ ଇଟା ଭାଟିର ମାଲିକ ଅକଥନୀୟ ନିର୍ଯାତନା ଦେଇଥିଲା ।\nଏହି ଘଟଣାର ୧୨ ବର୍ଷ ପରେ ଉକ୍ତ ଶ୍ରମିକଙ୍କୁ ନ୍ୟାୟ ମିଳିଛି ।\n୩୧ ଅଗଷ୍ଟ ୨୦୨୦ରେ ବେଙ୍ଗାଲୁରୁର ଆଡିସ୍ନାଲ ସେସନ୍ କୋର୍ଟ ନିର୍ଯାତନା ଦେଇଥିବା ଇଟାଭାଟି ମାଲିକଙ୍କୁ ତିନି ବର୍ଷ ଜେଲ ଦଣ୍ଡ ଓ ୫୨ ହଜାର ଟଙ୍କା ଜୋରିମାନାରେ ଦଣ୍ଡିତ କରିଛନ୍ତି ।\n(ବେଆଇନ୍ ବାଧ୍ୟତାମୂଳକ ଶ୍ରମ) ଭାରତୀୟ ଦଣ୍ଡ ସଂହିତା (ଆଇପିସି), ଶିଶୁ ଶ୍ରମ (ନିଷେଧାଦେଶ ଏବଂ ନିୟମାବଳୀ) ଅଧିନିୟମରେ ଧାରା ୩ ଓ ୧୪ ଏବଂ ଅନୁସୂଚିତ ଜାତି ଓ ଜନଜାତି (ପ୍ରତିରୋଧ ରୋକିବା) ଆଇନ୍ ଧାରା ୩ରେ ଦଣ୍ଡା ଦେଶ ଶୁଣାଇଛନ୍ତି ।\nଏହି ଇଟା ଭାଟିର ମାଲିକ ୨୦୦୫ରୁ ୨୦୦୮ ମସିହା ପର୍ଯ୍ୟନ୍ତ ୧୨ ଜଣ ପ୍ରବାସୀ ଓଡ଼ିଆ ଶ୍ରମିକଙ୍କୁ ବନ୍ଧକ ବନାଇ ରଖିଥିଲେ ।\nଇଟାଭାଟିର ମାଲିକ ଉକ୍ତ ଶ୍ରମିକମାନଙ୍କୁ କମ୍ ପାରିଶ୍ରମିକ ଦେବା ସହ ଅଶ୍ଳୀଳ ବ୍ୟବହାର, ଶାରୀରିକ ଓ ମାନସିକ ନିର୍ଯାତନା ଦେଉଥିଲେ ।\nସେ ସମୟରେ ନିର୍ଯାତିତ ହୋଇଥିବା ଅଗ୍ନି ତୁମୁନିଆ କହିଛନ୍ତି ଯେ, ସେ ଆମକୁ ଦୀର୍ଘ ତିନି ବର୍ଷ ଧରି ନିର୍ଯାତନା ଦେଇଥିଲେ ।\nଲାଠିରେ ମାଡ ମାରିବା ସହ ଜୀବନରେ ମାରି ଦେବାକୁ ମଧ୍ୟ ଧମକ ଦେଉଥିଲେ" ।\nଅଗ୍ନି କିଛି ବର୍ଷ ପୂର୍ବେ ଏକ ସଡକ ଦୁର୍ଘଟଣାରେ ତାଙ୍କ ସ୍ୱାମୀଙ୍କୁ ହାରାଇଛନ୍ତି । ଏବେ ତାଙ୍କ ତିନି ପୁଅଙ୍କ ସହିତ ରହୁଛନ୍ତି । ସେମାନେ ବିଭିନ୍ନ ସ୍କୁଲ ଓ କଲେଜରେ ପାଠ ପଢୁଛନ୍ତି ।\nସେ ଏବେ ଆଉ ବାହାରକୁ କାମ କରିବାକୁ ନ ଯାଇ ଏକ ସରକାରୀ ବିଦ୍ୟାଳୟରେ ମଧ୍ୟାହ୍ନ ଭୋଜନ ରୋଷେଇ କରୁଛନ୍ତି ।\nଆଉ ଜଣେ ନିର୍ଯାତିତ ମତିରାମ ତୁମୁନିୟା କହିଛନ୍ତି ଯେ, କେବଳ ପୁରୁଷ ସଦସ୍ୟଙ୍କୁ ସପ୍ତାହରେ ଥରେ ବଜାରକୁ ଯିବାକୁ ଅନୁମତି ଦିଆଯାଇଥାଏ ।\nପୁରୁଷମାନେ ଯେପରି ଖସି ନ ଯାଆନ୍ତି ସେଥିପାଇଁ ମହିଳା ଓ ଶିଶୁଙ୍କୁ ବନ୍ଧକ ବନାଇ ରଖାଯାଉଥିଲା ।\nଆମେ ଦିନକୁ ୧୪ ଘଣ୍ଟା ପାଇଁ ଇଟା ତିଆରି କରିବାକୁ ବାଧ୍ୟ ହୋଇଥିଲୁ ବୋଲି ସେ କହିଥିଲେ ।\nପ୍ରତି ବ୍ୟକ୍ତି ପିଛା ଆମକୁ ୨୮ ଟଙ୍କା ମଜୁରୀ ପ୍ରଦାନ କରାଯାଉଥିଲା ।\nସେ ସମୟରେ ସେଠାରେ ଜଣେ ଶ୍ରମିକଙ୍କ ପିଛା ସର୍ବନିମ୍ନ ମଜୁରୀ ୧୪୦.୧୦ ଟଙ୍କା ଥିଲା ।ମାଲିକ ପିଲାମାନଙ୍କୁ ମଧ୍ୟ ଇଟାଭାଟି କାମରେ ଲଗାଇଥିଲା ।\nମାର୍ଚ୍ଚ ୨୦୦୮ରେ ବେଙ୍ଗାଲୁରୁ ଜିଲ୍ଲା ପ୍ରଶାସନ ଏବଂ ପୁଲିସ ଅନ୍ତର୍ଜାତୀୟ ଜଷ୍ଟିସ ମିଶନ୍ (ଆଇଜେଏମ୍) ଦ୍ୱାରା ଏହି ୬ ପରିବାରକୁ ଇଟାଭାଟିରୁ ଉଦ୍ଧାର କରାଯାଇଥିଲା ।\nଉକ୍ତ ଇଟାଭାଟି ମାଲିକକୁ ଗିରଫ କରାଯାଇଥିଲା । କିନ୍ତୁ ପରେ ସେ ଜାମିନରେ ବାହାରିଥିଲେ ।\nଜୁନ୍ ୨୦୦୯ରେ ଚାର୍ଜସିଟ୍ ଦାଖଲ କରାଯାଇଥିଲା ଏବଂ ମାମଲାର ଶୁଣାଣି ୨୮ ମେ' ୨୦୧୩ରୁ ଆରମ୍ଭ ହୋଇ ୧୯ ନଭେମ୍ବର ୨୦୧୫ ପର୍ଯ୍ୟନ୍ତ ଚାଲିଥିଲା ।\nଏହି ସମୟ ମଧ୍ୟରେ ପ୍ରାୟ ୩୦ ଟି ଶୁଣାଣି କରାଯାଇଥିଲା। ଦୁଇଥର ପୀଡିତାମାନେ କୋର୍ଟରେ ସାକ୍ଷ୍ୟ ଦେବା ପାଇଁ ଓଡିଶାରୁ ବେଙ୍ଗାଲୁରୁ ଯାଇଥିଲେ।\nଗାଁ ଦାଣ୍ଡ ସଫା କଲେ ମହିଳା, ପ୍ରତିମାସ ୨୦ରେ 'ସ୍ବଚ୍ଛତା ଦିବସ' ପାଳନ ପାଇଁ ନେଲେ ଶପଥ\nSeptember 25, 2020 By Sudhir Mishra LeaveaComment\nବଲାଙ୍ଗିର, ସେପ୍ଟେମ୍ବର ୨୫ (ଲୋକାଲ ୱାୟାର) : ବଲାଙ୍ଗିର ସଦର ବ୍ଲକ ଭୁତିଆରବାହାଲ ପଞ୍ଚାୟତ ଅନ୍ତର୍ଗତ ନୂନିଆଢିପା ଗ୍ରାମରେ ରିଲାଏନ୍ସ ଫାଉଣ୍ଡେସନ ପକ୍ଷରୁ ଶୁକ୍ରବାର ଅନୁଷ୍ଠିତ 'ସ୍ୱଚ୍ଛତା ହିଁ ସେବା' କାର୍ଯ୍ୟକ୍ରମରେ ଗାଁର ମହିଳାମାନେ ସାମିଲ ହୋଇ ଗ୍ରାମର ଗଳିକନ୍ଦି ସଫା କରିଥିଲେ ।\nଶୁକ୍ରବାର ସକାଳୁ ସକାଳୁ ମହିଳାମାନେ ଗାଁ ଦାଣ୍ଡ, ନଳକୂପ ଓ ପୋଖରୀ ତୁଠ ସଫା କରି ବ୍ଲିଚିଂ ପାଉଡର ସିଞ୍ଚନ କରିଥିଲେ । ପୁରୁଷମାନେ ମଧ୍ୟ ଏଥିରେ ସହଯୋଗ କରିଥିଲେ ।\nଏହା ପରେ ମହିଳାମାନେ ପ୍ରତି ମାସ ୨୦ ତାରିଖକୁ ସ୍ବଚ୍ଛତା ଦିବସ ରୂପେ ପାଳନ କରିବାକୁ ଶପଥ ନେଇଥିଲେ ।\nଏହି ସମୟରେ ଫାଉଣ୍ଡେସନର କର୍ମକର୍ତ୍ତା ଉପସ୍ଥିତ ରହି କୋଭିଡ୍ ମହାମାରୀ ସମ୍ବନ୍ଧରେ ଲୋକମାନଙ୍କୁ ସଚେତନ କରିଥିଲେ ।\nମାସ୍କ ପିନ୍ଧିବା, ସାମାଜିକ ଦୂରତା ପାଳନ ଓ ହାତ ଧୋଇବା ସମ୍ପର୍କରେ ଲୋକଙ୍କୁ ଅବଗତ କରାଇଥିଲେ ।\nଏହି କାର୍ଯ୍ୟକ୍ରମରେ ୱାର୍ଡ ମେମ୍ବର, ଅଙ୍ଗନବାଡି ଓ ଆଶା କର୍ମୀ ମଧ୍ୟ ସହଯୋଗ କରିଥିଲେ।\nଆଦିବାସୀଙ୍କ ଘର ଭାଙ୍ଗିବା ମାମଲା ; ମହିଳା ସରପଞ୍ଚ ନିଲମ୍ବିତ\nବଲାଙ୍ଗିର, ସେପ୍ଟେମ୍ବର ୧୯ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଅଗଲପୁର ବ୍ଲକ ସାଲେଭଟା ପଞ୍ଚାୟତର ସରପଞ୍ଚ ହେମକାନ୍ତି ମୁଣ୍ଡା ଜିଲ୍ଲାପାଳ କ୍ଷମତାର ଅପବ୍ୟବହାର କରି ଆଦିବାସୀଙ୍କ ଘର ଭାଙ୍ଗିଥିବା ଅଭିଯୋଗରେ ପଞ୍ଚାୟତିରାଜ ବିଭାଗ ଶନିବାର ତାଙ୍କୁ ନିଲମ୍ବିତ କରିଛି ବୋଲି ଜଣେ ବରିଷ୍ଠ ଅଧିକାରୀ କହିଛନ୍ତି ।\nଜିଲ୍ଲା ପ୍ରଶାସନର ରିପୋର୍ଟ ଆଧାରରେ ହେମକାନ୍ତିଙ୍କ ଉପରେ କାର୍ଯ୍ୟାନୁଷ୍ଠାନ ଗ୍ରହଣ କରାଯାଇଛି ।\nସୂଚନା ଅନୁସାରେ, ପ୍ରଧାନମନ୍ତ୍ରୀ ଆବସ ଯୋଜନା ମାଧ୍ୟମରେ ୬ ଆଦିବାସୀ ପରିବାରଙ୍କୁ ମିଳିଥିବା ଘରଗୁଡିକ ସରପଞ୍ଚ ହେମକାନ୍ତିଙ୍କ ନିର୍ଦ୍ଦେଶରେ ଅଗଷ୍ଟ ୧୧ ତାରିଖରେ ଜେସିବି ଦ୍ୱାରା ଭାଙ୍ଗି ଦିଆଯାଇଥିବା ଅଭିଯୋଗ ହୋଇଥିଲା ।\nଏହାପରେ ଲୋଇସିଂହା ଥାନାରେ ସରପଞ୍ଚ ଓ ତାଙ୍କ ସ୍ୱାମୀଙ୍କ ବିରୋଧରେ ମାମଲ ରୁଜୁ ହୋଇଥିଲା । ଉଭୟଙ୍କୁ ପୁଲିସ ଗିରଫ କରିଥିଲା ।\nହେମକାନ୍ତି କ୍ଷମତାର ଅପବ୍ୟବହାର କରିଥିବା ଅଭିଯୋଗରେ ପଞ୍ଚାୟତିରାଜ ବିଭାଗ କାର୍ଯ୍ୟାନୁଷ୍ଠାନ ନେଇଛି ।\nବଲାଙ୍ଗିରରେ କରୋନାରେ ଇନ୍ସପେକ୍ଟରଙ୍କ ପରଲୋକ\nବଲାଙ୍ଗିର, ସେପ୍ଟେମ୍ବର ୧୭ (ଲୋକାଲ ୱାୟାର) : ବଲାଙ୍ଗିର ଏସ୍ପିଙ୍କ କାର୍ଯ୍ୟାଳୟରେ କରୋନା କଣ୍ଟ୍ରୋଲ ରୁମ୍ ଦାୟିତ୍ୱ ନେଇ ଆଗଧାଡିରେ ରହି କରୋନା ସହ ଲଢେଇ କରୁଥିବା ଯୋଦ୍ଧା ଇନ୍ସିପେକ୍ଟର ବିଜୟାନନ୍ଦ କରକରାଙ୍କ ବୁଧବାର କରୋନାରେ ପରଲୋକ ହୋଇଛି ବୋଲି ତାଙ୍କ ପରିବାର ଲୋକେ ସୂଚନା ଦେଇଛିନ୍ତି ।\nଶ୍ରୀ କରକରା କରୋନାରେ ଆକ୍ରାନ୍ତ ହେବା ପରେ ବିଶାଖାପାଟନମର ଏକ ଘରୋଇ ଡାକ୍ତରଖାନାରେ ଚିକିତ୍ସାଧୀନ ଥିବା ସମୟରେ ତାଙ୍କ ମୃତ୍ୟୁ ଘଟିଛି ।\nବଲାଙ୍ଗିର ଏସପି କାର୍ଯ୍ୟାଳୟକୁ ଗତ କିଛି ମାସ ପୂର୍ବରୁ ସେ ଆସିଥିଲେ । ଲକଡାଉନ୍ ସମୟରେ ତାଙ୍କୁ କଣ୍ଟାବାଞ୍ଜି ଥାନାରୁ ମୁଖ୍ୟ କାର୍ଯ୍ୟାଳୟକୁ ବଦଳି କରାଯାଇଥିଲା ।\nବଲାଙ୍ଗୀରରେ କ୍ରୀଡ଼ା ଭିତ୍ତିଭୂମି ଓ ଇ-ସେବାର ସମୀକ୍ଷା କଲେ କ୍ରୀଡ଼ାମନ୍ତ୍ରୀ\nବଲାଙ୍ଗୀର, ସେପ୍ଟେମ୍ବର ୧୬(ଲୋକାଲ ୱାୟାର): ଇଲେକ୍ଟ୍ରୋନିକ୍ସ, ସୂଚନା ପ୍ରଯୁକ୍ତିବିଦ୍ୟା, କ୍ରୀଡ଼ା ଓ ଯୁବସେବା ମନ୍ତ୍ରୀ ତୁଷାରକାନ୍ତି ବେହେରା ବୁଧବାର ବଲାଙ୍ଗୀର ଜିଲ୍ଲା ଗସ୍ତରେ ଆସି ଜିଲ୍ଲାର ବିଭିନ୍ନ କ୍ରୀଡ଼ା ଭିତ୍ତିଭୂମି ଓ ଜନସାଧାରଣଙ୍କୁ ସରକାରଙ୍କ ପକ୍ଷରୁ ପ୍ରଦାନ କରାଯାଉଥିବା ଇ-ସେବା କାର୍ଯ୍ୟକ୍ରମର ସମୀକ୍ଷା କରିଥିଲେ ।\nମନ୍ତ୍ରୀ ଶ୍ରୀ ବେହେରା ଜିଲ୍ଲା ସର୍କିଟ ହାଉସଠାରେ ଜିଲ୍ଲାପାଳ ଚଞ୍ଚଲ ରାଣା, ଓ ଜିଲ୍ଲା କ୍ର୍ରୀଡ଼ା ଅଧିକାରୀମାନଙ୍କ ସହ ଜିଲ୍ଲାର କ୍ରୀଡ଼ା ଭିତ୍ତିଭୂମି, ସମସ୍ତ ଷ୍ଟାଡିୟମର ସ୍ଥିତି, ସ୍ପୋର୍ଟ୍ସ ହଷ୍ଟେଲରେ ଦିଆଯାଉଥିବା ଖାଦ୍ୟପେୟ ଓ ଖେଳାଳିମାନଙ୍କ ତାଲିମ ବାବଦରେ ଆଲୋଚନା କରିଥିଲେ ।\nଏଥିସହିତ ଜିଲ୍ଲା, ବ୍ଲକ ଓ ତହସିଲ କାର୍ଯ୍ୟାଳୟରେ ଜନସାଧାରଣଙ୍କୁ ଇ-ସେବା ପ୍ରଦାନ, ଜିଲ୍ଲାବାସୀଙ୍କୁ ନିରନ୍ତର ଇଣ୍ଟରନେଟ ସୁବିଧା ଯୋଗାଣ ବିଷୟରେ ଆଲୋଚନା କରିଥିଲେ ।\nସରକାରୀ ସ୍ତରରେ ଓସ୍ୱାନର ବହୁଳ ବ୍ୟବହାର ଓ ତ୍ୱରିତ ଢଙ୍ଗରେ ଜନସାଧାରଣଙ୍କୁ ବିଭିନ୍ନ ସେବା ଯୋଗାଇ ଦେବା ନେଇ ମନ୍ତ୍ରୀ ଜିଲ୍ଲାପାଳ ଓ ବରିଷ୍ଠ ଅଧିକାରୀମାନଙ୍କ ସହ ଆଲୋଚନା କରିଥିଲେ ।\nଜିଲ୍ଲାରେ ମୋବାଇଲ ଘନତ୍ୱ ଅନୁଯାୟୀ ନେଟୱର୍କ ସେବା ପ୍ରଦାନ ଓ ନିରନ୍ତର ଇଣ୍ଟରନେଟ ସେବା ଯୋଗାଣ ନେଇ ମନ୍ତ୍ରୀ ଗୁରୁତ୍ୱ ଦେଇଥିଲେ ।\nଗସ୍ତ କାଳରେ ମନ୍ତ୍ରୀ ଇଣ୍ଟିଗ୍ରେଟେଡ ଇଣ୍ଡୋର ଷ୍ଟାଡିୟମ ପରିଦର୍ଶନରେ ଯିବା ସହ ଖେଳାଳିମାନଙ୍କ ସହ ସେମାନଙ୍କ କ୍ରୀଡ଼ା ଅଭ୍ୟାସ ବାବଦରେ ଆଲୋଚନା କରିଥିଲେ ।\nଜିଲ୍ଲାର ବିଭିନ୍ନ କ୍ରୀଡ଼ା ସଂଘ ସହିତ କ୍ରୀଡ଼ା ଭିତ୍ତିଭୂମି ଓ ତାଲିମ ସୁବିଧା ବିଷୟରେ କଥା ହୋଇଥିଲେ ।\nଅପରାହ୍ଣରେ ମନ୍ତ୍ରୀ ବଲାଙ୍ଗୀର ଜିଲ୍ଲା ଷ୍ଟାଡିୟମ ପରିଦର୍ଶନରେ ଯାଇଥିଲେ ।\nବଲାଙ୍ଗିରରେ ବନ୍ଧୁକ ଦେଖାଇ ବ୍ୟାଟେରୀ ଦୋକାନରୁ ଲୁଟ୍, ପୁଲିସର ତଦନ୍ତ ଆରମ୍ଭ\nବଲାଙ୍ଗିର, ସେପ୍ଟେମ୍ବର ୧୪ (ଲୋକାଲ ୱାୟାର) : ବଲାଙ୍ଗିର ସହରର ମାଳପଡା ରେଲେୱ ଷ୍ଟେସନ୍ ରୋଡ୍ ଠାରେ ଥିବା ଏକ ବ୍ୟାଟେରୀ ଡିଷ୍ଟ୍ରିବ୍ୟୁଟର ଦୋକାନରୁୁ ଗତକାଲି ରାତି ପ୍ରାୟ ୯ଟାରେ ୪ ଜଣ ଦୁର୍ବୃତ୍ତ ଗ୍ରାହକ ସାଜି ଆସି ବନ୍ଧୁକ ଦେଖାଇ ସୁନା ଚେନ୍, ଟଙ୍କା ଓ ମୋବାଇଲ୍ ଲୁଟି ନେଇଥିବା ନେଇ ଥାନରେ ଅଭିଯୋଗ ହୋଇଛି ବୋଲି ସ୍ଥାନୀୟ ପୁଲିସ ସୋମବାର କହିଛି ।\nଦୋକାନୀଙ୍କ ଭାଇ ଧ୍ରୁବଚରଣ ମେହେରଙ୍କ ସୂଚନା ଅନୁସାରେ, ୪ ଜଣ ଦୁର୍ବୃତ୍ତ ୨ଟି ବାଇକ୍ରେ ଆସିଥିଲେ ।\nସେମାନେ ପ୍ରଥମେ ବ୍ୟାଟେରୀ ଓ ଇନଭର୍ଟର ଦେଖାଇବାକୁ କହିଥିଲେ । ତା' ପରେ ହଠାତ ଦୁର୍ବୃତ୍ତମାନେ ବନ୍ଧୁକ ବାହାର କରି ଦୋକାନ ମାଲିକ ଶିବରାମ ମେହେର ଓ ତାଙ୍କ ଭାଇ ଧ୍ରୁବଚରଣଙ୍କ ମୁଣ୍ଡରେ ଲଗାଇ ଦେଇଥିଲେ ।\nତା'ପରେ ସେମାନଙ୍କ ଠାରୁ ସୁନା ଚେନ, ୫ ହଜାର ଟଙ୍କା ଓ ତିନୋଟି ମୋବାଇଲା ଛଡାଇ ନେଇଥିଲେ । ଏହାସହ ଦୋକାନର ଲକରକୁ ଭାଙ୍ଗିବାକୁ ଚେଷ୍ଟ କରି ବିଫଳ ହୋଇଥିଲେ ଲୁଟେରା ।\nଲୁଟ୍ ଘଟଣା ସିସିଟିଭରେ କଏଦ ହୋଇଛି । ପୁଲିସ ଏକ ଟିମ୍ ଗଠନ କରି ଘଟଣାର ତଦନ୍ତ ଚଳାଇଛି ।\nଧାନ କିଆରିରେ ଲୋଇସିଂହା ବିଧାୟକ\nବଲାଙ୍ଗିର, ସେପ୍ଟେମ୍ବର ୧୩ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଲୋଇସିଂହା ବିଧାୟକ ଡ. ମୁକେଶ ମହାଲିଙ୍ଗ ଅଗଲପୁର ବ୍ଲକ ଅନ୍ତର୍ଗତ ନିଜ ପୈତୃକ ଗ୍ରାମ ନଅଗାଁରେ ଧାନ ଚାଷ କରିଛନ୍ତି।\nରାଜନୈତିକ ଜୀବନର ବ୍ୟସ୍ତତା ଭିତରେ ଡ. ମହାଲିଙ୍ଗ ଗତକାଲି ଗ୍ରାମୀଣ କୃଷକଙ୍କ ପାରମ୍ପାରିକ ପୋଷାକ ପିନ୍ଧି ଚାଷ ଜମିରେ ବୁଲୁଥିବାର ଫଟୋ ସୋସିଆଲ୍ ମିଡିଆରେ ଭାଇରାଲ ହୋଇଛି ।\nନିଜ ହାତରେ ଜୈବିକ ପ୍ରଣାଳୀରେ ୨ ଏକର ଜମିରେ ଚାଷ କରିଥିବାରୁ ଖୁସି ଜାହିର କରିଛନ୍ତି ବିଧାୟକ ।\nସେ କହିଛନ୍ତି, ଧାନର ଅଧିକ ଉତ୍ପାଦନ ଏବଂ ଉତ୍ତମ ଫସଲ ଅମଳ ପାଇଁ ଜମିରେ କେବଳ ଖତର ପ୍ରୟୋଗ କରାଯାଇଛି ।\nଚାଷ କାର୍ଯ୍ୟକୁ ଗୁରୁତ୍ୱ ଦେବାକୁ ସେ ଯୁବପିଢିଙ୍କୁ ଆହ୍ୱାନ କରିଛନ୍ତି ।\nଗରିବ ଲୋକଙ୍କୁ ମାଗଣା ସ୍ୱାସ୍ଥ୍ୟ ସେବା ଯୋଗଉଛି 'ସୌମ୍ୟ ସେବା ଫାଉଣ୍ଡେସନ'\nବଲାଙ୍ଗିର, ସେପ୍ଟେମ୍ବର ୭ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଗୁଡଭେଲା ବ୍ଲକଠାରୁ ପ୍ରାୟ ୨୫ କିଲୋମିଟର ଦୂର ବଣ ଜଙ୍ଗଲ ଘେରାରେ ରହିଥିବା ଗଭାରସା, ଠେଲକୋଭେଳା ଓ ସିକେଲପାଟ ଗାଁର ଗରିବ ଲୋକଙ୍କୁ ମାଗଣା ସ୍ୱାସ୍ଥ୍ୟ ସେବା ଯୋଗାଉଛି \_'ସୌମ୍ୟ ସେବା ଫାଉଣ୍ଡେସନ' ।\nଘଞ୍ଚ ଜଙ୍ଗଲରେ ଥିବା ଏହି ତିନି ଗାଁ ଭିତରକୁ ଯିବା ପାଇଁ ଭଲ ରାସ୍ତା ଖଣ୍ଡେ ନଥିବାରୁ ଗାଁକୁ ଆମ୍ବୁଲାନ୍ସ ଆସି ପାରି ନଥାଏ । ଅନେକ ରୋଗୀ ଓ ଗର୍ଭବତୀଙ୍କୁ ଖଟିଆରେ ବୋହି ମୁଖ୍ୟ ରାସ୍ତା ପର୍ଯ୍ୟନ୍ତ ଆଣିବାକୁ ପଡ଼ିଥାଏ ।\nଗୁଡଭେଲାରେ ଗୋଷ୍ଠୀ ସ୍ୱାସ୍ଥ୍ୟକେନ୍ଦ୍ର ଥିଲେ ମଧ୍ୟ ସ୍ଥାନୀୟ ଲୋକେ ବିଭିନ୍ନ ରୋଗରୁ ସୁସ୍ଥ ହେବା ପାଇଁ ଝଡାଫୁଙ୍କାର ସାହାଯ୍ୟ ନେଇଥାନ୍ତି ।\nଏହି ଗରିବ ଲୋକଙ୍କୁ ସ୍ୱାସ୍ଥ୍ୟ ସେବା ଯୋଗାଇ ଦେବା ପାଇଁ ଡାକ୍ତର ସୂର୍ଯ୍ୟକାନ୍ତ ମହାପାତ୍ର ଆଗେଇ ଆସିଛନ୍ତି ।\nନିଜର ଛୁଟି ଦିନରେ ବଲାଙ୍ଗିର ର ଉପାନ୍ତ ଅଞ୍ଚଳରେ ରୋଗୀଙ୍କୁ ଚିକିତ୍ସା କରି ସେମାନଙ୍କୁ ମାଗଣା ଔଷଧ ବଣ୍ଟନ କରିଥାନ୍ତି ସୂର୍ଯ୍ୟକାନ୍ତ । ଏହାସହ ଲୋକଙ୍କୁ କ୍ୱାକ ଓ ଝଡ଼ାଫୁଙ୍କାକୁ ବିଶ୍ୱାସ ନ କରି ସରକାରୀ ଡାକ୍ତରଖାନାରେ ମିଳୁଥିବା ସ୍ୱାସ୍ଥ୍ୟ ସମ୍ବନ୍ଧୀୟ ସୁବିଧା ସୁଯୋଗ ବିଷୟରେ ଅବଗତ କରାଉଛନ୍ତି ।\nଆଗାମୀ ଦିନରେ ବଲାଙ୍ଗିରରେ ଥିବା ସମସ୍ତ ଦୁର୍ଗମ ଅଞ୍ଚଳକୁ ଯାଇ ଲୋକଙ୍କୁ ସ୍ୱାସ୍ଥ୍ୟ ସେବା ଯୋଗେଇବା ପାଇଁ "ସୌମ୍ୟ ସେବା ଫାଉଣ୍ଡେସନ" (ସ୍ବର୍ଗତ ଡାକ୍ତର ସୌମ୍ୟଙ୍କ ସ୍ମୃତିରେ ) ପ୍ରୟାସ କରିବ ବୋଲି ଡାକ୍ତର ସୂର୍ଯ୍ୟକାନ୍ତ କହିଛନ୍ତି ।\nଉଡାନ୍ ଯୋଜନାରେ ତୁଷୁରା ଏୟାରଷ୍ଟ୍ରିପକୁ ସାମିଲ କରିବାକୁ କଳିକେଶଙ୍କ ଅନୁରୋଧ\nବଲାଙ୍ଗୀର, ସେପ୍ଟେମ୍ବର ୬(ଲୋକାଲ ୱାୟାର): ଉଡାନ୍ ଯୋଜନାରେ ବଲାଙ୍ଗୀର ଜିଲ୍ଲାର ତୁଷୁରା ଏୟାରଷ୍ଟ୍ରିପକୁ ସାମିଲ କରିବା ସହ ଏହି ଏୟାରଷ୍ଟ୍ରିପର ସମ୍ପ୍ରସାରଣ ପାଇଁ ବଲାଙ୍ଗୀରର ପୂର୍ବତନ ସାଂସଦ କଳିକେଶ ନାରାୟଣ ସିଂହଦେଓ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଚିଠି ଲେଖି ଅନୁରୋଧ କରିଛନ୍ତି ।\nମୁଖ୍ୟମନ୍ତ୍ରୀଙ୍କୁ ଶ୍ରୀ ସିଂହଦେଓ ଚିଠି ଲେଖି କହିଛନ୍ତି ଯେ, ଓଡ଼ିଶା ସରକାରଙ୍କ ସହ ହୋଇଥିବା ବୁଝାମଣା ଅନୁସାରେ ଫ୍ଲାଇଂ ସ୍କୁଲ ପାଇଁ ଗଭର୍ଣ୍ଣମେଣ୍ଟ ଆଭିଏସନ ଟ୍ରେନିଂ ଇନଷ୍ଟିଚ୍ୟୁଟ (ଗତି) ତୁଷୁରା ଏୟାରଷ୍ଟ୍ରିପକୁ ପସନ୍ଦ କରିଥିଲା ।\nବେସାମରିକ ବିମାନ ଚଳାଚଳ ମନ୍ତ୍ରାଳୟର ନିୟମାବଳୀ ଅନୁସାରେ ଏହେି ଏୟାରଷ୍ଟ୍ରିପର ସମ୍ପ୍ରସାରଣ କରାଗଲେ ଗତି ଏଠାରେ ଫ୍ଲାଇଂ ସ୍କୁଲ କରିବ ବୋଲି ସର୍ତ୍ତ ରଖିଥିଲା ।\nବିମାନବନ୍ଦର ସମ୍ପ୍ରସାରଣ କାମ ପାଇଁ ୨୦୧୮ ଜୁଲାଇରେ ୧୦ କୋଟି ୬୪ ଲକ୍ଷ ୪୬ ହଜାର ୫୬୧ ଟଙ୍କାର ଆକଳନ ରିପୋର୍ଟ ଦାଖଲ ହୋଇଥିଲା ।\nପ୍ରଥମ ପର୍ଯ୍ୟାୟରେ ରନୱେ ସମ୍ପ୍ରସାରଣ ଏବଂ ଅନ୍ୟାନ୍ୟ କାର୍ଯ୍ୟ ପାଇଁ ୬ କୋଟି ୫୩ ଲକ୍ଷ ୬୩ ହଜାର ୯୫୨ ଟଙ୍କା ମଂଜୁର ହୋଇଥିଲା ।\nତେବେ ଏ ପର୍ଯ୍ୟନ୍ତ ବଳକା ୩ କୋଟି ୫୦ ଲକ୍ଷ ଟଙ୍କା ମଂଜୁର କରାଯାଇନାହିଁ ।\nପଶ୍ଚିମ ଓଡ଼ିଶାରେ ପ୍ରଶିକ୍ଷିତ ପାଇଲଟ ସୃଷ୍ଟି କରିବା ପାଇଁ ତୁରନ୍ତ ଏହି ଏୟାରଷ୍ଟ୍ରିପର ସମ୍ପ୍ରସାରଣ ଦିଗରେ ପଦକ୍ଷେପ ନେବାକୁ ମୁଖ୍ୟମନ୍ତ୍ରୀଙ୍କୁ କଳିକେଶ ଅନୁରୋଧ କରିଛନ୍ତି ।\nତୁଷୁରା ଏୟାରଷ୍ଟ୍ରିପକୁ ଅତି କମରେ ୩୦ ମିଟର ଚଉଡ଼ା ଏବଂ ୧୨୮୫ ମିଟର ଦୈର୍ଘ୍ୟକୁ ସମ୍ପ୍ରସାରଣ କରାଯାଇଛି ।\nବିମାନ ପାର୍କିଂ ପାଇଁ ସ୍ୱତନ୍ତ୍ର ସ୍ଥାନ ହୋଇପାରିଛି ।\nପ୍ରାଚୀର ପର୍ଯ୍ୟନ୍ତ ମୋଟ ଦୈର୍ଘ୍ୟ ୧୩୭୫ ମିଟର ଥିବା ବେଳେ ଉଭୟ ପାଶ୍ୱର୍ରେ ଅଧିକ ସରକାରୀ ଜମି ଥିବାରୁ ଏହା ୧୫ଶହ ମିଟର ପର୍ଯ୍ୟନ୍ତ ବଢ଼ାଯାଇପାରିବ ।\nଏଠାରେ ବଡ଼ ବିମାନ ଅବତରଣ କରିବାରେ କୌଣସି ଅସୁବିଧା ନାହିଁ ।\nତେଣୁ ପଶ୍ଚିମ ଓଡ଼ିଶାର ବିକାଶ ଦିଗରେ ସହାୟକ ହେବା ଲାଗି ଉଡାନ୍ ଯୋଜନାରେ ଏହି ଏୟାରଷ୍ଟ୍ରିପକୁ ସାମିଲ କରାଯାଉ ବୋଲି ନବୀନଙ୍କୁ କଳିକେଣ ଅନୁରୋଧ କରିଛନ୍ତି ।\nବଲାଙ୍ଗିରରେ ଟ୍ରକରୁ ୫ କ୍ୱିଣ୍ଟାଲ ଗଞ୍ଜେଇ ଜବତ, ୩ ଗିରଫ\nବଲାଙ୍ଗିର, ସେପ୍ଟେମ୍ବର ୧ (ଲୋକାଲ ୱାୟାର) : ବଲାଙ୍ଗିରରେ ଏକ ଲାଇନ୍ ଟ୍ରକ୍ ଉପରେ ଚଢାଉ କରି ପ୍ରାୟ ପାଞ୍ଚ କ୍ୱିଣ୍ଟାଲ ଗଞ୍ଜେଇ ଜବତ କରାଯାଇଛି ବୋଲି ଅବକାରୀ ଅଧିକାରୀ ଉଦେଲାଲ ନାୟକ ମଙ୍ଗଳବାର କହିଛନ୍ତି ।\nଅଧିକାରୀଙ୍କ ସୂଚନା ଅନୁସାରେ, ଟ୍ରକ୍ ଗଞ୍ଜେଇ ଚାଲାଣ ହେଉଥିବା ନେଇ ବିଶ୍ୱସ୍ତ ସୂତ୍ରରୁ ଖବର ପାଇ ଅବକାରୀ ବିଭାଗର ସ୍ୱତନ୍ତ୍ର ଟିମ୍ ସୋମବାର ରାତିରେ ଚଢାଉ କରିଥିଲା ।\nଟ୍ରକରୁ ୫ କ୍ୱିଣ୍ଟାଲ ଗଞ୍ଜେଇ ଜବତ କରାଯାଇଥିବା ବେଳେ ଏହାର ଅନୁମାନିକ ମୂଲ୍ୟ ୩୦ ଲକ୍ଷ ହେବ ।\nଘଟଣାରେ ଟ୍ରକ୍ ଡ୍ରାଇଭରଙ୍କ ସମେତ ତିନି ଜଣଙ୍କୁ ଗିରଫ କରାଯାଇଛି । ଟ୍ରକ ଓ ଗିରଫ ଅଭିଯୁକ୍ତମାନେ ବିହାର ରାଜ୍ୟର ହୋଇଥିବା ବେଳେ ଟ୍ରକଟି ସମ୍ବଲପୁର ଅଭିମୁଖେ ଯାଉଥିଲା ।\nଏହି ଗଞ୍ଜେଇ ଚୋରା ଚାଲାଣ ଅନ୍ତରାଜ୍ୟ ଭିତରେ ହେଉଥିବା ସନ୍ଦେହ କରାଯାଉଛି ।\nଘଟଣାର ତଦନ୍ତ ଚାଲିଛି,ତଦନ୍ତ ପରେ ଘଟଣା ବିଷୟରେ ସମୂର୍ଣ୍ଣ ବିବରଣୀ ଦିଆଯିବ ବୋଲି ଶ୍ରୀ ନାୟକ କହିଛନ୍ତି ।
